**Seitnebi Abduramanov** (qrim tatarcha: ; 1914-yil 15-fevral, Buyuk Qaralez qishlogʻi, Bogʻchasaroy tumani, Qrim — 1987-yil 15-dekabr, Namangan shahri, Oʻzbekiston SSR) — uchala darajadagi „Shuhrat" ordeni sohibi, 1232-oʻqchi polki vzvod komandiri yordamchisi (1-Belorus fronti, 69-armiya, 370-oʻqchi diviziyasi), katta serjant.

Tarjimayi holi
--------------

Seitnebi Abduramanov 1914-yil 15-fevral Qrimdagi Bogʻchasaroy tumani, Buyuk Qaralez qishlogʻi dehqon oilasida tavallud topgan. Millat qrim tatar. 1936-yilda harbiy xizmatga safarbar qilingan. Harbiy xizmatni oʻtab boʻlgach, tuman moliya boʻlimi inspektori sifatida faoliyat yuritgan. 1941-yilda qayta harbiy xizmatga safarbar etilib, Qizil armiyaning kichik komandirlarni tayyorlash maktabiga joʻnatiladi. 1941-yil iyundan urushda ishtirok eta boshlaydi. Bu paytda Abduramanov Novograd-Volinsk (Ukrainadagi Jitomir viloyati) shahridagi artilleriya qismida harbiy xizmatni oʻtayotgandi. Janubiy-gʻarbiy frontda, Stalingrad yaqinidagi jangda qurshovda qolishi tufayli bir necha marta kontuziya va jarohatlar olgan. 1944-yil 20-oktyabr Polshadagi harbiy harakatlar payti, yaʼni kunduzgi vaqtda Abduramanov dushman haqida qimmatli maʼlumotga ega boʻlgan josusni asirga oladi. Bu jasorati uchun III darajali „Shuhrat" ordeni bilan taqdirlanadi. 1945-yil yanvarda Germaniyadagi janglarda koʻrsatgan mardligi uchun II darajali „Shuhrat" ordeni bilan taqdirlangan. 1945-yil aprelda Zelxov va Lipa aholi punktlaridagi jangda koʻrsatgan qahramonliklari uchun I darajali „Shuhrat" ordeniga tavsiya etiladi. Urush yakunlangach, oilasi bilan Oʻzbekistonga koʻchirtirib yuboriladi. 1946-yil 15-mayda SSSR Oliy Soveti Prezidiumi farmoniga asosan I darajali „Shuhrat" ordeni bilan taqdirlanadi. Shu tufayli uchala darajadagi „Shuhrat" ordeni sohibi aylanadi, ammo bu haqida yigirma besh yil oʻtib, xabardor boʻlgan. Namangan shahrida yashagan. Uzrempriborning Andijon zavodida ishlagan. Abduramanovning 2 nafar Nariman va Mustafa Abduramanovlar ismli oʻgʻillari boʻlgan.

Vafoti
------

Abduramanov 1987-yil 15-dekabr kuni Namangan shahrida vafot etgan. Shahardagi qabristonlarning biriga dafn etilgan.

Mukofotlari
-----------

* I darajali Vatan urushi ordeni;
* Qizil Yulduz ordeni;
* uchala darajadagi „Shuhrat" ordeni;
* „Jasurlik uchun" medali;
* „Varshavani ozod qilgani uchun" medali;
* „Berlinni egallagani uchun" medali;
* „1941-1945-yillardagi Ulugʻ Vatan urushida Germaniya ustidan qozonilgan gʻalaba uchun" medali;
* „Vladimir Ilich Lenin tavalludining 100 yilligi" medali;
* Ulugʻ Vatan urushidagi gʻalabaning 20 yilligi medali;
* Ulugʻ Vatan urushidagi gʻalabaning 30 yilligi medali;
* Ulugʻ Vatan urushidagi gʻalabaning 40 yilligi medali;
* Mehnat fahriysi medali;
* „SSSR Qurolli kuchlariga 50 yil" yubiley medali;
* „SSSR Qurolli kuchlariga 60 yil" yubiley medali.

Xotira
------

Seitnebi Abduramanov xotirasiga oʻzi tavallud topgan qishlogʻida 2017-yili xotira yodgorligi oʻrnatilgan.

Manbalar
--------

1. 1 2 3 4 5  *Sergey Kargapoltsev.* „Aburamanov Seit Nebi" (rus tilida). 7-fevral 2023-yilda asl nusxadan arxivlandi. Qaraldi: 12-iyun 2023-yil.
2. 1 2 3 4  „Abduramanov Seyt-Nebi" (rus tilida). 16-aprel 2021-yilda asl nusxadan arxivlandi. Qaraldi: 12-iyun 2023-yil.
3. 1 2 3 4  *Nariman Iskandarov.* „Trijdi oveyanniy soldatskoy Slavoy razvedchik" (rus tilida) (16-may 2020-yil). 12-iyun 2023-yilda asl nusxadan arxivlandi. Qaraldi: 12-iyun 2023-yil.
4. 1 2  „Seit Nebi Abduramanov" (rus tilida). 19-aprel 2021-yilda asl nusxadan arxivlandi. Qaraldi: 12-iyun 2023-yil.
5. ↑  „Taʼziyanoma". 21-sentabr 2021-yilda asl nusxadan arxivlandi. Qaraldi: 12-iyun 2023-yil.
6. ↑  „Lenur Abduramanov: Seit-Nebi Abduramanov yavlyayetsya primerom mujestva i xrabrosti dlya budushix pokoleniy" (rus tilida) (15-dekabr 2017-yil). 12-iyun 2023-yilda asl nusxadan arxivlandi. Qaraldi: 12-iyun 2023-yil.